DA Den Europæiske Unions Tidende L 96/1

KOMMISSIONENS FORORDNING (EU) 2017/626

af 31. marts 2017

om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for acetamiprid, cyantraniliprol, cypermethrin, cyprodinil, difenoconazol, ethephon, fluopyram, flutriafol, fluxapyroxad, imazapic, imazapyr, lambda-cyhalothrin, mesotrion, profenofos, propiconazol, pyrimethanil, spirotetramat, tebuconazol, triazophos og trifloxystrobin i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og

ud fra følgende betragtninger:

(1) Den 11. juli 2015 vedtog Codex Alimentarius-Kommissionen (i det følgende benævnt »CAC«) Codex-maksimalgrænseværdier (i det følgende benævnt »CXL'er«) for mesotrion (2). Den 1. juli 2016 vedtog CAC CXL'er for abamectin, acetamiprid, acetochlor, chlorthalonil, cyantraniliprol, cypermethrin, cyprodinil, difenoconazol, ethephon, flonicamid, fluopyram, flutriafol, fluxapyroxad, imazapic, imazapyr, lambda-cyhalothrin, lufenuron, profenofos, propiconazol, pyrimethanil, quinclorac, spirotetramat, tebuconazol, triazophos og trifloxystrobin (3).

(2) Der er fastsat maksimalgrænseværdier (i det følgende benævnt »MRL'er«) for de pågældende stoffer i forordning (EF) nr. 396/2005.

(3) I overensstemmelse med artikel 5, stk. 3, i Europa-Parlamentets og Rådets forordning (EF) nr. 178/2002 (4) skal internationale standarder, hvor sådanne eksisterer, eller hvis deres fastsættelse er nært forestående, tages i betragtning ved udformning eller tilpasning af fødevarelovgivningen, medmindre sådanne standarder eller relevante dele heraf ville være ineffektive eller uhensigtsmæssige med henblik på opfyldelsen af fødevarelovgivningens legitime målsætninger, eller der foreligger en videnskabelig begrundelse, eller de ville resultere i et andet beskyttelsesniveau end det, som anses for hensigtsmæssigt i Fællesskabet. Unionen skal desuden i overensstemmelse med artikel 13, litra e), i samme forordning fremme sammenhæng mellem internationale tekniske standarder og fødevarelovgivningen, samtidig med at det sikres, at det høje beskyttelsesniveau i Unionen ikke sænkes.

(4) Unionen har forelagt Codexkomitéen for Pesticidrester (CCPR) et forbehold vedrørende de foreslåede CXL'er for følgende pesticid-/produktkombinationer: abamectin (alle produkter), acetochlor (alle produkter), chlorthalonil (alle produkter) cyantraniliprol (mælk), ethephon (byg, rug, hvede), flonicamid (alle produkter), flutriafol (kål, selleri, cucurbitae, peberfrugter, kernefrugter, animalske produkter), fluxapyroxad (selleri, bær og andre små frugter, kål, bladgrøntsager, gulerødder, frugtgrøntsager, cucurbitae, hvidløg, løg, pastinakker, skalotteløg), lufenuron (alle produkter), mesotrion (asparges, buskbær, stængelfrugter, tranebær, spiselige slagtebiprodukter fra pattedyr, æg, kød fra pattedyr, mælk, okra spiselige slagtebiprodukter fra fjerkræ fjerkrækød rabarber, sukkerrør), quinclorac (alle produkter) og tebuconazol (solsikkefrø)

(5) Derfor bør CXL'er for acetamiprid, cyantraniliprol, cypermethrin, cyprodinil, difenoconazol, ethephon, fluopyram, flutriafol, fluxapyroxad, imazapic, imazapyr, lambda-cyhalothrin, mesotrion, profenofos, propiconazol, pyrimethanil, spirotetramat, tebuconazol, triazophos og trifloxystrobin, der ikke er anført i betragtning 4, være omfattet af forordning (EF) nr. 396/2005 som MRL'er, undtagen hvis de vedrører produkter, der ikke er opført i bilag I til forordningen, eller hvis de er fastsat til et lavere niveau end de gældende MRL'er. De pågældende CXL'er er sikre for forbrugerne i Unionen (5).

(6) Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet spirotetramat, på kaki indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende MRL'er.

(7) Der er i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af flutriafol på cucurbitae med spiselig skræl. Ansøgeren hævder, at den godkendte anvendelse af stoffet på sådanne afgrøder i USA fører til restkoncentrationer, der overstiger MRL'erne i forordning (EF) nr. 396/2005, og at det er nødvendigt med højere MRL'er for at undgå handelshindringer for importen af de pågældende afgrøder.

(8) I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.

(9) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningerne og vurderingsrapporterne, idet den især undersøgte risiciene for forbrugerne og, hvis det var relevant, for dyr, og afgivet begrundede udtalelser om de foreslåede MRL'er (6). Den har sendt udtalelserne til Kommissionen og medlemsstaterne og offentliggjort dem.

(10) Hvad angår de anvendelser, der er omfattet af de pågældende ansøgninger, konkluderede autoriteten, at alle datakrav var opfyldt, og at de ændringer af MRL'erne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag eller den akutte referencedosis overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde dem, eller ved kortvarig eksponering gennem et højt forbrug af de pågældende afgrøder og produkter.

(11) På baggrund af autoritetens begrundede udtalelser og under hensyntagen til alle relevante faktorer opfylder de ændringer af MRL'erne, som der er ansøgt om, kravene i artikel 14, stk. 2, i forordning (EF) nr. 396/2005.

(12) Forordning (EF) nr. 396/2005 bør derfor ændres.

(13) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II og III til forordning (EF) nr. 396/2005 ændres som angivet i bilaget til nærværende forordning.

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 31. marts 2017. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) ftp://ftp.fao.org/codex/reports/reports_2015/REP15_PRe.pdf

Det fælles FAO/WHO-program for fødevarestandarder, Codex Alimentarius-Kommissionen. Bilag III og IV, 38. samling. Genève, Schweiz, den 6.–11. juli 2015.

(3) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf.

Det fælles FAO/WHO-program for fødevarestandarder, Codex Alimentarius-Kommissionen. Bilag II, 39. samling. Rom, Italien, den 27. juni–1. juli 2016.

(4) Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31 af 1.2.2002, s. 1).

(5) Scientific support for preparing an EU position in the 47th Session of the Codex Committee on Pesticide Residues (CCPR). EFSA Journal 2015;13(7):4208 [178 s.].

Scientific support for preparing an EU position in the 48th Session of the Codex Committee on Pesticide Residues (CCPR). EFSA Journal 2016;14(8):4571 [166 s.].

(6) EFSA's videnskabelige rapporter foreligger online: http://www.efsa.europa.eu:

Reasoned opinion on the setting of import tolerance for flutriafol in cucurbits with edible peel. EFSA Journal 2016;14(9):4577 [16 s.].

Reasoned opinion on the modification of the existing maximum residue levels for spirotetramat in various crops. EFSA Journal 2016;14(3):4429 [34 s.].